b'\n_START_ARTICLE_\nAlojzij Peterlin\n_START_SECTION_\n\xc5\xbdivljenje in delo\n_START_PARAGRAPH_\nV rojstnem kraju je kon\xc4\x8dal 4-razredno osnovno \xc5\xa1olo, obiskoval gimnazijo v Ljubljani, Novem mestu, Beljaku in Celovcu, kjer je maturiral. Po odslu\xc5\xbeeni voja\xc5\xa1\xc4\x8dini je v Gorici \xc5\xa1tudiral bogoslovje (1895\xe2\x80\x931899). Kot kaplan je v letih 1899\xe2\x88\x921913 slu\xc5\xbeboval v raznih krajih, 1913\xe2\x80\x931917 je bil \xc5\xbeupnik v Ospu, 1917\xe2\x80\x931918 vojni kurat v Dolomitih. Leta 1919 je v Ljubljani na u\xc4\x8ditelji\xc5\xa1\xc4\x8du opravil dodatno maturo in 1921 dr\xc5\xbeavni izpit za u\xc4\x8ditelja; 1919\xe2\x80\x931923 je bil vpisan tudi na univerzi v Ljubljani in 12. februarja 1932 diplomiral iz filozofije in jugoslovanske knji\xc5\xbeevnosti. Od 1919 je bil u\xc4\x8ditelj na raznih \xc5\xa1olah. Proti koncu \xc5\xbeivljenja se je vrnil v duhovni\xc5\xa1ki poklic._NEWLINE_\xc5\xbde v ni\xc5\xbeji gimnaziji je pisal v list Nanos; pozneje je bil tudi \xc4\x8dlan dija\xc5\xa1ke Zadruge in 1891 za\xc4\x8del pod psevdonimom B\xc3\xa1tog objavljati pesmi v Ljubljanskem zvonu. Za Koledar Mohorjeve dru\xc5\xbebe je napisal povest Soseda (1911). Po vojni je pisal kratke, vesele \xc4\x8drtice katere je objavljal v raznih listih (Slovenec, Slovenski narod, Jutranje Novosti in drugih). Pesmi in knji\xc5\xbeevne kritike je objavljal tudi v Odmevih._NEWLINE_Izbor svojih pesmi, ve\xc4\x8dinoma iz starej\xc5\xa1e dobe, je izdal v samozalo\xc5\xbebi pod naslovom Pot za goro (COBISS); zbirko zaklju\xc4\x8duje zna\xc4\x8dilna osebna izpoved\xc2\xa0\xc2\xbbKam?\xc2\xab. Napisal je tudi dramo Solnce (II. dejanje iz\xc5\xa1lo leta 1933 v Odmevih) in ljudsko igro Prelom (rokopis); prevedel je opere Norma, Zape\xc4\x8datenci (COBISS), predelal prevod Seviljskega brivca in Toske.'